Jan Sander, ’n dierewelsyn­assistent by die Cluny-dieretrust, het gesê dit was dié jaar beslis die koudste nog, as ’n mens die afgelope sewe jaar wat die geleentheid al aangebied word, oorweeg.
Volgens Terblans was daar geen reëls oor wat deelnemers aantrek nie. Sommige van die deelnemers het met pers swembroeke geswem vir bewusmaking oor prostaat­kanker. Rudi Halgryn, ’n omroeper by MalutiFM, het glo ’n “wol-Speedo” aangetrek en deur die week ’n paar koue storte gevat om sy hart op die koue water voor te berei.
“Dit was definitief kouer as laas jaar. Ek het vanjaar ’n pyn in my nek gekry, wat nie laas jaar gebeur het nie,” het hy gesê.
Nadat die Cluny-dieretrust sy doelwit met geldinsameling behaal het, het sommige van sy werknemers se hare gewaai, soos vooraf ooreengekom, sodat dit vir KANSA geskenk kon word.